Таҗиева Гөлшат Сәйфелхан кызы

Татарстан Республикасы

Арча муниципаль районы 

Хәсәншәех төп гомуми белем мәктәбенең

югары категорияле

башлангыч сыйныфлар укытучысы

Дәрес темасы:  “Иң татлы тел-туган тел” татар теле дәресеннән  бәйләнешле сөйләм үстерү ( укытуның актив методын куллану) 4 сыйныф
Максат: 1.Төрле чор шагыйрьләренең иҗаты аша туган тел проблемасын ачыклау, һәр чорда да телебезнең актуальлеген ассызыклау.

2.Укучыларда милли узаң булдыру, иҗади фикерләү сәләтен үстерү.

3.Туган телебезгә мәхәббәт, ихтирам, сакчыл караш тәрбияләү.

Планлаштырган нәтиҗәләр:

Метапредмет нәтиҗәләре: укучыларның шагыйрьләр тарафыннан язылган туган тел турындагы фикерләрен дөрес бәяләүләренә ирешү.

Предмет нәтиҗәләре: шигъри әсәрнең идеясен, проблемасын билгели алуларына  ирешү.
Шәхси нәтиҗәләр: туган телне онытмау, аңа игътибарлы булу.

Универсаль уку гамәлләре формалаштыру.

Шәхси: халкыбызның рухи кыйммәтләрен күңел  түренә салу;
Регулятив: максат куя белү, эшчәнлекне планлаштыру, гомуми нәтиҗәләр ясау;
Танып-белү: шигъри әсәрләрнең темасын, проблемасын, идеясен билгеләү һәм аларга мөнәсәбәт белдерү;
Коммуникатив: фәлсәфи фикерләүгә ирешү, туган тел нормаларын саклап 
сөйләү, үз фикереңне җиткерә белү;
Җиһазлау: аңлатмалы сүзлек, карточкалар ( № 1-4), конвертлар, маршрут кәгазе,  шигырьләр җыентыгы, кыңгырау, проектор, презентация

Дәрес төре: укытуның актив методлары аша бәйләнешле сөйләм үстерү дәресе
Дәрес барышы

Слайд 1

I. Эшчәнлеккә әзерлек булдыру ( балаларда уңай халәт, укуга ихтыяҗ тудыру)
Слайд 2

Чыңлады көмеш кыңгырау,

Безне дәрескә чакырып.

Татар теле дәресен башлыйк

Парталар артына утырып.
Аяклар?               -Идәндә 

Арка?                   -Туры

Куллар?               -Партада

-Яхшы кәефләр телибез һәм дәресне башлап җибәрәбез. Шуны искәртеп китәсем килә, һәр бирем алдыннан безне шагыйрьләребезнең шигырь юллары озатып барачак. Эшебезне башлаганчы, минем  тагын бер киңәшем. Бүгенге дәресебез бәйләнешле сөйләм  үстерү дәресе, шул уңайдан, сорауларга биреләсе җаваплардан тулы җөмләләр көтеп калам.
-Барыгызга да “Маршрут кәгазе”  өләшәм.  Өстәге сызыкка фамилиягезне языгыз. Эш барышында биремнәргә үзбәя һәм ошады-ошамады баганасында  +,  - тамгалары белән үз фикерегезне билгеләргә онытмагыз.

	Маршрут кәгазе __________________________________________

	Биремнәр
	Үзбәя

( 3-югары,  2-уртача, 1-түбән)
	Ошады

( + ,  - )

	1 бирем
	
	

	2 бирем
	
	

	3 бирем
	
	

	4 бирем
	
	

	5 бирем
	
	

	6 бирем
	
	

	7 бирем
	
	

	8  бирем
	
	


Слайд 3

-Хәзер дәфтәрләребезне ачыйк та, бүгенге числоны язап куйыйк.

(Тактага язылган числоны күчереп язып куялар)

II. Белемнәрне актуальләштерү

Слайд 4       (Шигырь юлын укучының укуы)
Күзләремне ачты минем,
Иркәләде үз телем.

Үз телем яктыртты юлны,

Үз телем бирде белем.      (М.Аитова)

Слайд 5

-Матур язу күнекмәсе башкарырбыз. Нәрсә язасыбызны белү өчен безгә ребусны чишәргә кирәк.  

-Игътибар экранга. Болар нәрсәләр? 

-Болар предметлар.

-Әйе. Хәзер  шушы предметларның беренче хәрефләрен генә черновикка 

язып карагыз әле. Эшне төгәлләгәч, укып күрсәтерсез.

 (Укучыларның мөстәкыйль эшләре)
 ( 1 нче юл- тукран, ут, гармун, алма, нарат

2 нче юл- тиен, елан, лимон, елга, маймыл –

3 нче юл- төлке, акча, тырма, ат, рәсем

4 нче юл- ташбака, егерме, линейка, егет)
-Укып карыйк .
 -Туган телем- татар теле

Слайд 6

-Афәрин. Хәзер дәфтәрләргә матур итеп язабыз.  

(Укучылар дәфтәргә матур язу күнегүе башкаралар)
( “Маршрут кәгазе”ндә бәяләү)

-Укучылар, бүгенге дәресебезнең темасын кем әйтә алыр икән, нәрсәгә багышланыр?
 - Бүгенге дәресебез туган телгә багышлана.

-Бик дөрес. Әйе, халкыбызның, танылган шагыйрьләре аша, туган телгә булган мәхәббәтен, хөрмәтен ачыклап китәрбез.  
Слайд 7           (Шигырь юлын укучының укуы)

Дөньяда иң матур ил,

Ул – минем туган илем.

Дөньяда иң матур тел,

Ул- минем туган телем.     (Э.Мөэминова)       

Слайд 8

-Бүгенге дәресебезнең темасы:  “Иң татлы тел- туган тел”   
 (Дәреснең темасы, максатлары белән слайдтан укып, танышалар)

III. Яңа теманы “ачу” (эзлеклелекне билгеләү, укучыларның проблеманы хәл итүдә катнашуы)

Слайд 9        (Шигырь юлын укучының укуы)

Арттырмый да, киметми дә шуны бел-

Татар теле-энҗе, мәрҗән тулы тел.

Моңлы тел ул, нурлы тел ул-Туган тел,

Баш очында кояш булып тора гел.      (Н.Нәҗми)

Слайд 10

-Хәзер мин сезгә ике гөл тәкъдим итәм. Нинди гөлләр дип уйлыйсыз? 
- Яран гөл һәм кактус гөле.
-Бик дөрес. Ә карточкаларда сүзләр язылган, шушы сүзләрне ике гөлгә аерып урнаштырырга кирәк. Уйлагыз, нинди сүзне кайсы гөлгә куярсыз.  
Карточкадагы сүзләр (№ 1): (тәмсез, кадерле, акыллы, ягымлы,мактады, ямьсез, тәмле, матур, тупас, шелтәләде, юләр)
(Тактада 2 укучы эшли, калганнар черновикта  биремне башкара)
-Биремне башкардык. Сүзләрне ни өчен шулай урнаштырдыгыз?
(Сораулар  буенча әңгәмә оештыру)
Слайд 11

-Яран гөле-күңелне күтәрә.
Слайд 12

- Кактус гөле чәнчи авырттыра.

-Әйе. Бу сүзләрне тагын матур, тәмле сүзләр һәм тупас, ямьсез, тәмсез сүзләр дип тә атарга була. 
(Яран , кактус гөле янына  ТӘМЛЕ, ТӘМСЕЗ сүзләрен дә куярга)

Слайд 13

-Менә бу эшебезне КЛАСТЕР ысулы белән башкарылган эшебез дип тә 
әйтә алабыз. Кластер ысулы ул-инглизча тәлгәш, бер үзәктә туплану, ягъни 
график сурәттә, безнең эшебез кебек күрсәтү  дигән сүз.

( “Маршрут кәгазе”ндә бәяләү)

Слайд 14           (Шигырь юлын укучының укуы)

Туган тел- иң татлы тел,

Туган тел – иң тәмле тел.

Тәмле дип, телең йотма-

Туган телне онытма!      (Ш.Галиев)

-Тел турында бер мәзәк тыңлагыз әле.

Бер аксакал үзенең хатынына болай ди: “Кадерлем, тиздән безнең икебезгә дә йөзәр яшь була. Шушы көнгә чаклы без бик тату яшәдек. Синең бер генә тапкыр да миңа каршы сүз әйткәнең булмады. Хәзер минем дөньядагы иң тәмле нәрсәне ашыйсым килә”. Озак та үтми, аның өстәленә кыздырылган сыер теле куела. “Рәхмәт, минем кадерлем. Телдән дә тәмле нәрсә юк! Ә хәзер миңа иң тәмсез әйбер әзерлә!” Озак та үтми, аның каршында тагын шундый ук ризык – кыздырылган сыер теле куела. Аксакал: “Тагын бер мәртәбә рәхмәт! Син – минем акыллым. Дөньядагы иң тәмле дә, иң тәмсез нәрсә дә – тел. Тел – мәхәббәткә дә, нәфрәткә дә сәбәп”, - дигән.
-Аксакалның үзенең дә теле нинди матур бит, укучылар. Хатынына “кадерлем, акыллым” дип кенә эндәшә. Чыннан да, тел тәмле дә, тәмсез дә була ала. Монда шул фикерне тагын бер мәртәбә ишеттек.
-Тел, тел дибез, нәрсә соң ул тел? 
(укучыларың фикерләре)

-Татар теленең аңлатмалы сүзлегенең  528 нче  битендә ТЕЛ сүзе турында язылган. Укып карыйк әле.
Слайд 15              (Бер укучы укый)

-Тел – кешеләрнең аралашуы өчен бик әһәмиятле чара. Ул кеше  тормышында бик  мөһим  урын  тота. Ул – тормыш чыганагы, белем чишмәсе. Тел кешеләргә бер-берсе белән аралашырга, бер-берсен аңларга, бер-берсенең теләк-максатларын, уй-фикерләрен белергә ярдәм итә. 

-Укучылар, җир йөзендә 6000 тел бар дип исәпләнә. Ф.Яруллин: “Тел- халык күңеленең кыңгыравы, ә кыңгырау кагылмасаң чыңламый” дигән. 
(кыңгырау ярдәмендә чыңлавын күрсәтү)

Слайд 16            (Шигырь юлын укучының укуы)

Үз телең була бер генә,

Саклау-яклау көтә  туган тел.

Күңелнең ул иң-иң түрендә

Сакла аны һәм дә кадерен бел!

Слайд 17
-Игътибарны экраннарга юнәлтик тә, карыйк әле. Тагын ике гөл тәкъдим итәм. Сорау: Беренче гөл сезнеңчә нинди? 
-Гөл матур, алсу, тәбәнәк, хуш исле,чәчәкләре белән балкып тора, яши .

-2нче рәсемдәге гөл турында нинди фикерләр әйтә аласыз? 
-Бу гөл кипкән, сулган, яшәргә өмете юк.

-Бик дөрес. Менә шушы рәсемнәргә карап, туган тел белән бәйләп нинди төп фикер әйтеп булыр икән?
(Укучыларның фикерләре)
-Телебезне сакламасак, аңа даими рәвештә су сибеп тормасак, ул сулачак.

Слайд 18

-Туган телебез турында нинди матур сүзләр беләсез? Әйдәгез, КЛАСТЕР төзеп карыйк.





Карточкалар № 2. (Туган телебез- кадерле, газиз, якын, иркә, тылсымлы, ягымлы, аһәңле, матур, бөек, данлы...)

( “Маршрут кәгазе”ндә  бәяләү)

-Димәк, Туган телем-иркә гөлем, киңдер сиңа күңел түрем, дип әйтә алабыз.. Бик күп шагыйрьләрнең дә күңел түрләре туган тел өчен киң. Мин сезгә шигырь юллары тәкъдим итәм. Сез укып, авторын, проблемасын әйтергә тиеш. 

Слайд 19           (Шигырь юлын укучының укуы)

Яндың да син, туңдың да син.                              А) Г.Тукай

Нишләтмәде язмыш сине.                                     Б) Н.Нәҗми

Дөньяда күп нәрсә күрдең,                                   В) Ш.Маннур

Әй мөкәтдәм татар теле,

Әй син бөек татар теле.

(Укучыларның фикерләре. Җавапларын тыңлау)
-Өмет белән алга барган, бара, барачак.
-Әй, укучылар, шигырь юлларының төп проблемасы: татар теленә янулар да, аны кимсетүләр дә, аның рухын сүндермәгән. Киләчәккә өмет белән алга барган.
-Ә хәзер тәкъдим иткән шигырь юлын дәфтәрләргә күчерергә. Күчереп бетергәч, җавап бирергә: шигырь юлының  авторы, проблемасы, актуальлеге.

Слайд 20            (Шигырь юлын укучының укуы, күчереп язу) 

Татарча да яхшы бел,                                             а) Ш.Галиев

Русча да яхшы бел.                                                 б) Ш.Маннур
Икесе дә безнең өчен                                              в) Р.Валиев

Иң кирәкле затлы тел.

(Укучыларның фикерләрен тыңлау)

-Рус һәм татар теле- дәүләт теле.
-Әйе,укучылар, аларның икесен дә камил белергә тырышырга тиешбез. Ләкин кешенең күңел түрендә туган теле урын алырга һәм гомер буе сакланырга тиеш. Безнең туган телебез- Тукай теле. Аның туган телне ихлас сөюе иҗатында төп урын алып тора. Дөньякүләм танылгын “Туган тел” шигыре турында нинди фикерләрегез бар?                           

(укучыларның фикерләре тыңлана).

( “Маршрут кәгазе”ндә бәяләү)

Слайд 21             (Шигырь юлын укучының укуы)

Тукай шигъре безнең күңелләргә,

Моңлы җырдай килеп сарыла.

Туган телгә булган мәхәббәте

Шул җырларда ачык чагыла.

-Бу шигырь 100ләп телгә тәрҗемә ителгән. Һәр кеше бу шигырьне сөйләгәндә үз туган телен күңелендә саклап сөйли. Бу сүзләрне һәр халык үзенеке дип кабул итте. 

-Әйдәгез, бергәләп шигырьне искә төшерик әле. 
Слайд 22             (Слайдтан уку)

И туган тел, и матур тел,
Әткәм-әнкәмнең теле.

Дөньяда күп нәрсә белдем

Син туган тел аркылы.

-Калын хәрефләр белән бирелгән сүзләргә игътибар итегез әле. Аларга сорау куегыз. 
- Туган, матур сүзләре. Нинди дигән сорауга җавап булып киләләр.
-Ни өчен бу сүзләр нинди? соравына җавап бирә? 
(Тулы җаваплар таләп ителә)

-Алар предметның төрле билгеләрен белдерә.
-Бу сорау кайсы сүз төркеменең соравы булып тора? 
-Сүз төркеме- сыйфатның соравы.

- Сыйфат нинди? дигән сорауга гына җавап бирәме? 

- Юк. Сыйфат нинди? кайсы? сорауларына җавап бирә.
( “Маршрут кәгазе”ндә бәяләү)

Слайд 23

IV.  Ял минуты (релаксация)

-Ял минутында “Серле тартма” уены тәкъдим итәм. Тартмада табышмак-сораулар (Карточкалар № 3). Бию көенә (татар, рус, башкорт, марий көйләре) төрле хәрәкәтләр ясап биергә, тартманы бер-берегезгә бирергә. Көй туктагач, сорауга җавап бирергә.
1. Үлчәүләрдә үлчәнми,

Базарларда сатылмый.     (Акыл)

2. Балдай татлы да син
Җандай якын да син.

Әнкәм кебек бер генә-

Бик кадерле син мина.   (Тел)
3. Бер байлык бар-янмый,

Карак та урлый алмый,

Төшеп тә калмый.        (Белем)

4. Сөяге юк, теше юк, сөйләмәгән сүзе юк   (Тел)
-Афәрин, укучылар, булдырдыгыз.

V. Беренчел ныгыту. Яңа белемне гамәлгә кертү.

Слайд 24                   (Шигырь юлын укучының укуы)

Бу дөньяның төсен, ямен, зәүкын

Кем аркылы, ничек белдем мин?

Бишектә үк мине өйрәтүчем,

Туган телем- бәгърем, син ул, син!       (Х.Туфан)
Слайд 25

-Иҗади остаханәгә дә сәяхәт ясап алыйк. Г.Тукай шигырьләре буенча төркемнәргә бер бирем. Һәр төркемгә конвертлар. Анда киселгән рәсемнәр. Аларны дөрес итеп җыеп, рәсемне төзергә һәи шигырьнең исемен атарга.     

(Укучыларның җавапларын тыңлау)

Слайд 26

- “Эш беткәч уйнарга ярый”, “Бала белән күбәләк”.

( “Маршрут кәгазе”ндә бәяләү)

Слайд 27

-Шул ук төркемнәребез янында калабыз. Уйный- уйный татар телен өйрәнәбез. Биремебез “Йолдызлы сәгать“ дип аталачак. Бирелгән сүздәге хәрефләрне кулланып, 1 минутка сүзләр төзергә кирәк. 

Төп сүзебез: ТАТАРСТАНЫМ

-татар, тар, ат, март, марс, ар, арта, мана, тана, ата, аса, ара, сата 
(Төркемнәрнең мөстәкыйль эшләре)

-Вакыт чыкты, эшләрне тапшырабыз. Сез алдагы биремне башкарган
вакытта, мин тикшереп, нәтиҗәсе белән таныштырырмын.

( “Маршрут кәгазе”ндә бәяләү)

Слайд 28            (Шигырь юлын укучының укуы)

Анам  теле-телләр теле,

Милләтемнең бердәнбере.

Син булганга без дә исән,

Син булганга без дә тере.          (Ф.Яруллин)

-Шушы урында Халыклар дуслыгы турында да сөйләшеп китәсе килә. Татарстаныбызда 115 милләт вәкиле яши. Чыннан да без бик тату яшибез. Милли бәйрәмнәребез: Сабантуй, Питрау бәйрәмнәрен бергә үткәрәбез, кунакка йөрешәбез. Дуслык җебен өзмибез. 

-Ә хәзер эшебезне дәвам итеп, мин сезгә карточкалар ( № 4)  өләшәм. Сезгә җөмләләрне укып, нокталар урынына куелырга тиешле сүзләрне генә язасы.
Слайд 29

(Ахырдан бер-берсен слайдтан карап тикшерәләр, бәялиләр).

Минем рус милләтеннән дустым... . (бар)

Мин дустым белән  хат язышып ... . (торам)
Дус – ул ... . (иң якын кеше)

Мин дустыма һәрвакыт ... . (булышам)

Минем дустым ... , ...  . (акыллы, ярдәмчел)

Без кечкенәдән ... . (дуслар)

Мин дустымны ... , ... итәм.  (яратам, хөрмәт)

( “Маршрут кәгазе”ндә бәяләү)

-Бүгенге дәресебезне СИНКВЕЙН ысулы белән ныгытып китәсе килә. Бу ысулның төп мәгънәсе нәрсәдә соң? СИНКВЕЙН сүзе  французча рифмалашмаган “шигырь” – 5 юллык дигәнне аңлата. Бу билгеле бер кагыйдәләргә нигезләнгән иҗди эш формасы. Аның аерым кагыйдәләре бар.

Слайд 30

1 юлга- 1 сүз- бу исем, Синквейн темасы, димәк ул сүз ... Тел.
2 юлга- 2 сыйфат – болар теманы  ачарга ярдәм итә, ул нинди сүз дип уйлыйсыз... затлы , кадерле (якын, моңлы)
-3 юлга- 3 фигыль – темага бәйле эш-хәрәкәтне белдерергә тиеш, уйлап 
карыйк нинди сүзләрне куллана алабыз ...  көйдерә, сөйдерә, өйрәтә ( яки яктырта)
4 юлга – 4 сүздән торган бер фраза, сезнең үз фикерегез, җөмлә дә булырга мөмкин, мәсәлән... Туган тел- татар  теле  ( Туган тел-энҗе, мәрҗән яки Туган тел- иркә гөл)
5 юлда – 1 юлдагы сүзнең темасына синоним, уйлап карыйк... Ярдәмче (арадашчы,кояш, ямь, булышчы) 

-Афарин. Тулы килеш укып карыйк.

Слайд 31

Тел.
Затлы, кадерле. ( яки якын, моңлы)
Көйдерә, сөйдерә, өйрәтә (яки яктырта)
Туган тел-татар теле ( Туган тел- иркә гөл , яки Туган тел- энҗе, мәрҗән )

Ярдәмче (арадашчы,кояш, ямь яки булышчы)

( “Маршрут кәгазе”ндә бәяләү)

VI. Рефлексия (үз эшчәнлекләрен һәм тулаем сыйныфның эшчәнлеген бәяләү)

-Бу  дәрестә шагыйрьләр иҗатында туган телнең нинди зур урын алып торуын күрдек. Аларның телебезгә карата булган мәхәббәтен, күңел түрендәге хисләрен ачып бирүгә ирештек.

Сорау: укучылар, туган телне саклап калу һәм киләчәк буыннарга тапшыру өчен нинди эшләр башкара алабыз? Әйдәгез, бу телебезне саклап калуда нык корылма төзик.

Слайд 32

-Гаиләдә һәм әйләнә – тирәлектә саф ана телебездә сөйләшү;

-Тәрбияви тапшыруларны карау;

-Татар телендә газета – журналлар яздыру;

-Әдәби китаплар уку;

Нәтиҗә: шушы нык корылма ярдәмендә телебезне саклауга үз өлешебезне кертик.
Үзбәя. (“Маршрут кәгазьләре”н тулыландырып, тапшыру)

Йомгаклау.

Слайд 33                (Шигырь юлын укучының укуы)

Татар кызы, татар уллары без,

Саклыйк, яклыйк туган илебезне.

Без көч биреп яшәтергә тиеш

Җандай газиз туган телебезне.

Слайд 34

-“Бөтенесе синең кулда” ысулын тәкъдим итәм. Игътибарлы булыгыз.
Ак битләргә сул кулларны төшерергә. Уч төбенә дәрес буенча фикерләрне күрсәтергә.
Яшел- бик яхшы аңладым, яхшы эшләдем.
Сары-аңладым, ләкин кабатларга кирәк, активрак катнашырга.
Кызыл- аңламадым, эшли алмадым.
Слайд 35

VII. Өйгә эш (дифференциаль рәвештә бирелә)
1.”Иң татлы тел-туган тел” темасына  “Ялкын” журналына 8-10 җөмләдән торган мәкалә язып килергә.

2. Туган тел темасына багышланган 5 мәкалә һәм әйтемнәр язарга.

3. Иҗади остаханә : бирелгән рәсемне буяп килергә.

Туган телебез








